Krever svar på disse spørsmålene i avlyttings-saken
ARTIKKELEN ER OVER 12 ÅR GAMMEL I en politirapport som ble offentliggjort på TV2 i går kveld ble Kjell Inge Røkke og Aker anklaget for å ha brukt ulovlige metoder for å få tilgang på sensitiv informasjon fra Odin forvaltning i kampen om Kværner høsten 2001. Politiet skal ifølge TV2 ha mottatt så sterke trusler fra et kriminelt miljø i om saken, at de skal ha stanset det videre arbeidet med rapporten. Les også: - Alle kort må på bordet I løpet av kort tid vil politiet holde en redegjørelse om saken, men det er foreløpig ikke klart om dette blir i form av en pressemelding, eller på en pressekonferanse. - Jeg regner med at Justisministeren har sett saken selv og har en egeninteresse i å finne ut hva som faktisk har skjedd da mange svært alvorlige hendelser ble avslørt, skriver nestleder i Justiskomiteen, Jan Arild Ellingsen (Frp) i et brev rettet til justisminister Knut Storberget. Ni spørsmål I brevet stiller Ellingsen en rekke spørsmål han ønsker justisminister Storberget svarer på. * Vil statsråden sørge for at denne saken blir belyst på alle nødvendige vis? * Er statsråden kjent med denne saken fra før? * Er denne typen mulig industrispionasje akseptabelt? * Viser denne saken at det er et vesentlig større behov for å sjekke hva slags aktiviteter norske og utenlandske vaktselskaper holder på med? * Er det akseptabelt, dersom påstanden er korrekt, at Oslo politiet endret sin rapport etter henvendelse fra et kjent norsk industrikonsern? * Vil statsråden ta opp forholdet om at utenlandske spesialsoldater opererer her i landet med britiske myndigheter? * Ser statsråden behov for å diskutere denne saken med Riksadvokaten hva videre etterforskning angår? * Det ble også hevdet at politiet og andre ble «skremt til taushet» i denne saken. Hvilke mottiltak ser statsråden nødvendigheten av å iverksette i så måte? * Ser statsråden at Norges geopolitiske og strategiske posisjon som stor energileverandør gjør norsk næringsliv og staten som stor eier, utsatt i slike sammenhenger? - Angrep på rettsstaten - Jeg ønsker at saken skal belyses i alle ledd, sier Ellingsen til VG Nett. - Dette er et angrep på den norske rettsstaten som vi ikke har sett liknende til på lang tid, kanskje med unntak av Nokas-saken. Det er muligens store ord, men det er min umiddelbare reaksjon, sier Ellingsen. I dagens VG står det at Knut Storberget tok kontakt med politidirektøren og politimesteren i Oslo og ba dem være åpen i forhold til offentligheten om avlyttningssaken, men så langt har ikke Storberget uttalt seg i saken. - Justisministeren uttaler seg ikke om etterforskningsmessige eller påtalemessige saker, sier fungerende informasjonssjef Gunnar A. Johnsen til VG Nett.
Her er listen med spørsmål som nestleder i justiskomiteen, Jan Arild Ellingsen (Frp), ønsker svar på.